b"\n_START_ARTICLE_\nMas de Bondia\n_START_SECTION_\nDescripci\xc3\xb3\n_START_PARAGRAPH_\nEn origen, el Mas de Bondia era un edifici a\xc3\xafllat, al cim d'un tur\xc3\xb3. Amb el temps, l'estructura del mas es va anant modificant, i va derivar en un petit nucli de poblaci\xc3\xb3 a partir d'un carrer sense sortida. Ambd\xc3\xb3s costats d'aquest carrer s'annexionen les cases dels nous pobladors, en sentit perpendicular a l'eix del carrer, formant un carrer fortificat, on els darreres de les cases feien de muralla i al qual s'accedia per un \xc3\xbanic portal. Aquest portal \xc3\xa9s l'antiga porta d'entrada de la primitiva masia i actualment ha esdevingut pas cobert. L'aspecte exterior d'aquest portal d'acc\xc3\xa9s al poble, t\xc3\xa9 l'estructura d'una masia tradicional, de tres cossos, amb dos trespols que separen la planta baixa (portal d'entrada d'arc de mig punt adovellat), primer pis (dues finestres quadrades i balc\xc3\xb3) i les golfes (obertura de dues finestres). El parament exterior d'aquesta fa\xc3\xa7ana est\xc3\xa0 format per carreus de pedra local i al costat esquerre del portal, s'adossa un contrafort. La teulada d'aquest edifici \xc3\xa9s a doble vessant._NEWLINE_Dins d'aquest conjunt fortificat, que esdev\xc3\xa9 un clos murallat d'origen medieval, podem destacar alguns edificis significatius. Un d'ells \xc3\xa9s l'esgl\xc3\xa9sia parroquial de Sant Bartomeu en el n\xc3\xbamero 4 del carrer del Portal. Es tracta d'una esgl\xc3\xa9sia d'origen medieval per\xc3\xb2 molt modificada amb el pas del temps. Presenta una fa\xc3\xa7ana estructurada a partir d'una porta d'acc\xc3\xa9s d'arc de mig punt adovellat. Per damunt i sobre de la porta sobre un \xc3\xb2cul motllurat, actualment sense entrada de llum, ja que la seva estructura rodona \xc3\xa9s aprofitada per un rellotge en perfecte funcionament, i corona la fa\xc3\xa7ana, un campanar d'espadanya de dos ulls._NEWLINE_Tamb\xc3\xa9, al llarg d'aquest carrer poden trobar algunes cases que presentes decoracions interessants centrades a llindes de les balcons de les seves fa\xc3\xa7anes principals. \xc3\x89s el cas de Cal Pere Gros, en el n\xc3\xbamero 31, i Cal Ferrer, n\xc3\xbamero 29. Ambd\xc3\xb3s cases, presenten relleus, ondulats a les llindes del balcons situats al primer pis, com una sanefa. Tamb\xc3\xa9, aquest aspecte decoratiu el trobem en la llinda del balc\xc3\xb3 a Cal Narc\xc3\xads, en el n\xc3\xbamero 4. Aquesta decoraci\xc3\xb3 present als seus balcons ens contextualitza la remodelaci\xc3\xb3 o creaci\xc3\xb3 d'aquest habitatges al llarg del segle XVI._NEWLINE_Un cas diferent alhora que significatiu, el podem trobar a cal Narc\xc3\xads Vell, en el n\xc3\xbamero 21, on hi troben altres elements decoratius esculpits a les pedres de la seva planta baixa. Es tracte del treball amb relleu dos escuts de pedra, situats ambd\xc3\xb3s costats d'una espitllera. Un dels presenta el dibuix en relleu d'una creu hospital\xc3\xa0ria i l'altre, l'escut no est\xc3\xa0 identificat, clar reflex del passat medieval de la vila\n_START_SECTION_\nHist\xc3\xb2ria\n_START_PARAGRAPH_\nEl lloc del Mas de Bondia fou una quadra o petit districte del castell de Montorn\xc3\xa8s situat al sector de ponent del terme. El 1181 el rei Alfons I el Cast f\xc3\xa9u donaci\xc3\xb3 del castell a l'orde del Temple, on tamb\xc3\xa9 s'inclogu\xc3\xa9 el mas. Aquesta quadra segu\xc3\xad les mateixes vicissituds que el castell, que passaren a dependre de la comanda de Granyena._NEWLINE_El mas o la masia, alhora unitat residencial i centre d'explotaci\xc3\xb3 agr\xc3\xa0ria, presenta una riquesa en les seves formes arquitect\xc3\xb2niques fruit tant de complexos processos hist\xc3\xb2rics, com de l'aprofitament i transformaci\xc3\xb3 d'estructures preexistents. L'estabilitat i la recuperaci\xc3\xb3 agr\xc3\xa0ria que va tenir el camp catal\xc3\xa0 a finals del segle XV, va propiciar l'aparici\xc3\xb3 d'una pagesia benestant. Aquest fet va comportar la restauraci\xc3\xb3 d'antics masos, amb la construcci\xc3\xb3 d'un alt nivell arquitect\xc3\xb2nic. El vandalisme i la pirateria a Catalunya, van obligar a la fortificaci\xc3\xb3 de molts d'aquests masos."